**Všeobecné záväzné nariadenie č. 10/2022**

ktorým sa ustanovujú podmienky umiestňovania volebných plagátov na verejných priestranstvách v Meste Senec počas volebnej kampane.

Mesto Senec, na základe samostatnej pôsobnosti podľa článku 68 Ústavy Slovenskej republiky a podľa § 6 ods. 1 v spojení s ustanovením § 11 odsek 4, písm. g) zákona č. 369/1990 Zb. o obecnom zriadení v znení neskorších zmien a doplnkov a podľa § 16 zákona č. 181/2014 Z. z. o volebnej kampani a o zmene a doplnení zákona č. 85/2005 Z. z. o politických stranách a politických hnutiach v znení neskorších predpisov (ďalej len „zákon“) vydáva toto všeobecne záväzné nariadenie č. 10/2022, ktorým sa ustanovujú podmienky umiestňovania volebných plagátov na verejných priestranstvách v Meste Senec počas volebnej kampane (ďalej len VZN):

**Článok I**

**Účel nariadenia**

1. Toto VZN ustanovuje podmienky umiestňovania volebných plagátov na verejných priestranstvách v Meste Senec počas volebnej kampane pre voľby do:

a) Národnej rady Slovenskej republiky,

b) Európskeho parlamentu

c) prezidenta Slovenskej republiky

d) orgánov samosprávnych krajov

e) orgánov samosprávy obcí.

1. Volebná kampaň je akákoľvek činnosť politickej strany, politického hnutia, koalície politických strán a politických hnutí alebo kandidáta bez politickej príslušnosti (ďalej len „kandidujúci subjekt“), smerujúca k propagácii ich činnosti, cieľov a programu za účelom získania funkcie volenej podľa osobitného predpisu1.

3. Za volebný plagát sa pre účely tohto VZN považujú tlačené alebo písané materiály, letáky,

oznamy, prospekty, samolepky alebo iné materiály, ktoré svojím obsahom propagujú vo

voľbách kandidujúci subjekt.

4. Volebná kampaň začína dňom uverejnenia rozhodnutia o vyhlásení volieb v  Zbierke

zákonov Slovenskej republiky a končí 48 hodín predo dňom konania volieb.

**­­­­­­­­­­­­­­­­­­­­­­­­­­­­­­­­\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

1) Zákon č. 180/2014 Z.z. o podmienkach výkonu volebného práva a o zmene a doplnení niektorých zákonov

**Článok 2**

**Miesto na umiestňovanie volebných plagátov**

1. Počas volebnej kampane je možné umiestňovať volebné plagáty len na mestských informačných stojanoch, určených osobitne na tento účel a umiestnených na Námestí 1. mája v Senci.
2. Umiestňovať volebné plagáty na iných verejných priestranstvách (okrem vyhradených plôch uvedených v odseku 1 tohto článku) je neprístupné.
3. Zároveň je neprípustné umiestňovať volebné plagáty na brány domov a steny budov, ktoré sú majetkom alebo v správe mesta, a to aj v prípade, ak sú na nich umiestnené tabule alebo skrinky určené na vylepovanie plagátov alebo iných písomných oznamov, ktoré sú vo vlastníctve mesta.
4. Na umiestňovanie volebných plagátov na informačných a reklamných zariadeniach (billboardy) a na vonkajšej alebo vnútornej strane objektov v súkromnom vlastníctve (okrem objektov uvedených v odseku 3 tohto článku) sa toto VZN nevzťahuje.
5. Plocha na umiestňovanie volebných plagátov na mestských informačných stojanoch vymedzená v ods. 1 tohto článku sa kandidujúcim subjektom poskytuje bezplatne.

**Článok 3**

**Zabezpečenie zásady rovnosti**

1. Každý kandidujúci subjekt môže využiť rovnako veľkú plochu na ploche určenej na umiestňovanie plagátov.
2. Mesto určí a zverejní na svojej internetovej stránke rozmer na vylepovanie volebných plagátov ihneď po tom, čo sa stane verejne známy a presný počet zaregistrovaných kandidujúcich subjektov vo voľbách.
3. Ak miesto na umiestnenie volebných plagátov registrovaný kandidujúci subjekt nevyužije, zostane voľné a mesto ho nemôže určiť inému registrovanému kandidujúcemu subjektu. Rovnako ho nesmie obsadiť iný registrovaný kandidujúci subjekt.

**Článok 4**

**Vylepovanie plagátov**

1. Vylepovanie volebných plagátov počas volebnej kampane na ploche určenej na umiestňovanie plagátov si zabezpečí každý kandidujúci subjekt svojpomocne na vlastné náklady.
2. Na ploche určenej na umiestňovanie plagátov nie je dovolené prelepovaním znehodnocovať plagáty konkurenčných kandidujúcich subjektov.

3. Zodpovednosť za obsah volebných plagátov nesie príslušný kandidujúci subjekt.

**Článok 5**

**Sankcie**

Porušenie ustanovení tohto VZN sa posudzuje ako priestupok podľa osobitného predpisu2.

**Článok 6**

**Záverečné ustanovenia**

1. Toto VZN bolo schválené na zasadnutí MsZ Senec dňa 29.06.2022 uznesením MsZ v Senci

č. 68/2022 a účinnosť nadobúda dňa 14.07.2022.

1. Nadobudnutím platnosti a účinnosti tohto VZN sa ruší VZN č. 4/2015 zo dňa 10. 12. 2015, ktorým sa ustanovujú podmienky vylepovania volebných plagátov v Meste Senec počas volebnej kampane.

Ing. Dušan Badinský

primátor mesta

2) § 27b) ods. 1 písm. a) zák. 369/1990 Zb. Zákon Slovenskej národnej rady o obecnom zriadení